ପାରଳାଖେମୁଣ୍ଡି ଏସିଏଫ ମୃତ୍ୟୁ ଘଟଣା : ଡିଜିପିଙ୍କୁ ଭେଟିଲେ ସୌମ୍ୟଙ୍କ ବାପା, ବୋହୁ-ରୋଷେୟା-ଡିଏଫଓଙ୍କ ଲାଏ ଡିଟେକ୍ସନ ପାଇଁ ଦାବି - Prameya News7\nପାରଳାଖେମୁଣ୍ଡି ଏସିଏଫ ମୃତ୍ୟୁ ଘଟଣା : ଡିଜିପିଙ୍କୁ ଭେଟିଲେ ସୌମ୍ୟଙ୍କ ବାପା, ବୋହୁ-ରୋଷେୟା-ଡିଏଫଓଙ୍କ ଲାଏ ଡିଟେକ୍ସନ ପାଇଁ ଦାବି\nକଟକ ୧୯।୦୭ଃ ପାରଳାଖେମୁଣ୍ଡି ଏସିଏଫ ସୌମ୍ୟ ରଞ୍ଜନ ମହାପାତ୍ରଙ୍କ ମୃତ୍ୟୁ ଘଟଣା । ପୋଲିସ ଡିଜିଙ୍କୁ ଭେଟିଲେ ମୃତ ସୌମ୍ୟରଞ୍ଜନଙ୍କ ବାପା । ତଦନ୍ତର ଅଗ୍ରଗତି ନେଇ ଡିଜିପିଙ୍କ ନିକଟରେ ଦାବି ଜଣାଇଲେ ସୌମ୍ୟଙ୍କ ବାପା । ଘଟଣାରେ ବୋହୁ, ରୋଷେୟା ଓ ଡିଏଫଓଙ୍କ ଲାଏ ଡିଟେକ୍ସନ ପାଇଁ ଦାବି କରିଛନ୍ତି ସୌମ୍ୟଙ୍କ ବାପା । ଏହାସହ ଗାରବନ୍ଧା ଥାନା ଆଇଆଇସି ମମତା ପଣ୍ଡା ଆମ୍ବୁଲାନ୍ସକୁ କାହିଁକି ଏକ ଘଣ୍ଟା ଧରି ଅଟକାଇଥିଲେ । ସେନେଇ ମଧ୍ୟ ତଦନ୍ତ କରିବାକୁ ଡିଜିପିଙ୍କୁ ଅନୁରୋଧ କରିଛନ୍ତି ମୃତ ସୌମ୍ୟଙ୍କ ବାପା।\nସେପଟେ ଏସିଏଫ ସୌମ୍ୟ ରଞ୍ଜନଙ୍କ ମୃତ୍ୟୁ ଘଟଣାରେ ତନାଘନା କରୁଛି ତଦନ୍ତକାରୀ ଟିମ୍ । ସୌମ୍ୟରଞ୍ଜନଙ୍କ ମୃତ୍ୟୁ ଘଟଣାକୁ ୭ ଦିନ ବିତିଲାଣି। ପୋଲିସର ତଦନ୍ତରେ ଏଯାଏଁ ସୌମ୍ୟଙ୍କ ମୃତ୍ୟୁ ହତ୍ୟା ନା ଆତ୍ମହତ୍ୟା ସେନେଇ କିଛି ସଠିକ ତଥ୍ୟ ମିଳିପାରିନାହିଁ । ୨ ଟି ପୋଲିସ ଟିମ୍ ଅଧିକ ତଦନ୍ତ ପାଇଁ ସୌମ୍ୟ ଓ ତାଙ୍କ ପତ୍ନୀଙ୍କ ଗାଁକୁ ଯାଇଛି । ଆଜି ବାପ ଘରେ ସୌମ୍ୟଙ୍କ ପତ୍ନୀଙ୍କୁ ଜେରା କରିପାରେ ପୋଲିସ୍ ।\nତେବେ କେଉଁ ପରିସ୍ଥିତିରେ ସୌମ୍ୟଙ୍କ ଦେହରେ ନିଆଁ ଲାଗିଲା ? ସେ ସମୟରେ ଅନ୍ୟ କେଉଁମାନେ ଉପସ୍ଥିତ ଥିଲେ ? ସେ ସବୁ ପ୍ରଶ୍ନର ଉତ୍ତରକୁ ଅପେକ୍ଷା କରିଛି ପୋଲିସ୍ । ସୌମ୍ୟରଂଜନଙ୍କ ପରିବାର ଲୋକଙ୍କୁ ପଚରାଉଚରା ପାଇଁ ଖଇରାରେ ଏକ ଟିମ୍ ପହଞ୍ଚିଛି । ଖଇରା ପୋଲିସ ସହ ଆଲୋଚନା କରିଛି ଟିମ୍ । ଏହାପରେ ମୃତ ସୌମ୍ୟରଂଜନଙ୍କ ଘରକୁ ଯାଇ ପଚରାଉଚରା କରିବ ।\nସେହିପରି ଗତକାଲି ଡିଏଫଓଙ୍କ କାର୍ଯ୍ୟାଳୟରେ ଗଜପତି ପୋଲିସ ଛାନଭିନ୍ କରିଥିଲା । ସୋମ୍ୟରଞ୍ଜନଙ୍କ ଡ୍ୟୁଟି ସମ୍ପର୍କିତ ଦସ୍ତାବିଜର ଯାଞ୍ଚ କରିଥିଲା ପୋଲିସ। ସୌମ୍ୟଙ୍କ ପରିବାର ଲୋକେ ବୋହୁ, ଡିଏଫ୍ଓ ଓ ରୋଷେୟାଙ୍କ ସଂପୃକ୍ତିକୁ ନେଇ ଅଭିଯୋଗ କରିଥିବା ପରେ ପୋଲିସ ମାମଲା ରୁଜୁ କରି ତଦନ୍ତ ଚଳାଇଛି । ଘଟଣାରେ ପୋଲିସ ଟିମ୍ ତଦନ୍ତ ଜାରି ରଖିଛି ।
